Samsungi logo
**Samsung Electronics** on Lõuna-Korea elektroonika- ja infotehnoloogiaettevõte peakorteriga Samsung Townis, Soulis, mille omanik on Samsung Group. Samsungil on tehaseid 61 riigis, kus töötab kokku 160 000 töötajat.

2009. aastal sai Samsungist suurim IT-ettevõte.

Aastatel 2006–2010 müüs ettevõte kõige rohkem telereid. Vedelkristallpaneelide turul on firmal olnud juhtroll 9 aastat.
Tänu oma Galaxy S mobiiltelefonide seeriale on Samsung mobiiliseadmete turul hoidmas teist kohta.

Ajalugu
-------

Samsung Electronics asutati 1969. aastal Daeguus Lõuna-Koreas nimega Samsung Electronics Industries. Ettevõte tootis telereid, kalkulaatoreid, sügavkülmikuid, õhukonditsioneere ja pesumasinaid. 1981. aastaks oli ettevõte tootnud üle kümne miljoni mustvalge teleri. 1988. aastal ühines ettevõte Samsung Semiconductor & Communicationsiga. 

Ettevõte kasvas järgmistel aastatel väga kiiresti. Näiteks 1983. aastal hakati tootma DRAM-e (dünaamiline muutmälu). 1984. aastal oldi juba kolmas firma, kes sai hakkama 64k DRAM-i tootmisega. Sellest ajast kuni tänapäevani on Samsung olnud mälukiipide tootjana tõeline pioneer.

1997. aastal oli Aasias suur majanduskriis, kuid erinevalt teistest firmadest säilitas Samsung tänu ulatuslikele reformidele oma mõjuvõmu. Pärast kriisi sai Samsungist globaalne firma.

Aastatel 2000–2003 teenis kontsern üle viie protsendi puhastulu. 
Aastatel 2009 ja 2010 trahvisid USA ja Euroopa Liit Samsung Electronicsit ja veel kaheksat mälukiipide tootjat aastatel 1999–2002 toimunud hinnakokkulepetes osalemise eest. 2010. aastal võimaldas Euroopa Liit Samsungile puutumatuse trahvimise suhtes, kuna ettevõte hoiatas teisi kuvaritootjaid hinnakokkulepete eest.
Aprillis 2011 müüs Samsung oma kõvaketaste äri Seagate Technologyle 1,4 miljardi dollari eest, millest ühe osa moodustasid 45,2 miljonit aktsiat ja ülejäänu oli rahaline osa.

### Kasv

Kümme aastat tagasi oli Samsungi põhiliseks eesmärgiks Jaapani konkurentidele järele jõudmine. Samsungil on suurim ülemaailmne turuosa lameekraantelerite ja mälukiipide vallas, teisel kohal ollakse mobiilsideseadmete vallas. Samsung on ka üks peamisi kodumasinate tootjaid.
Aastal 2005 möödus Samsung Sonyst ja oli Interbrandi koostatud nimekirjas tähtsuselt kahekümnes bränd. Aastal 2006 asetas Business Week Samsungi samuti 20. kohale, elektroonikaettevõtetest aga teisele kohale. Aastal 2007 ühines Samsungiga ka Motorola, muutudes maailma teiseks mobiiltelefonide tootjaks. Aastal 2009 möödus Samsung tänu 117,4 miljardilisele aastatulule Siemensist ja Hewlett-Packardist ja temast sai maailma suurim tehnoloogiafirma. 
Selleks, et saada parimaks firmaks tehnoloogia vallas, on Samsung kulutanud palju raha oma toodete turustamisele ja reklaamile. Aastast 1996 on Samsung olnud paljude spordiürituste sponsor, 1998 – Nagano olümpiamängude ametlik sponsor.
Samsung on ka innovaatiliste firmade esirinnas. Business Weeki koostatud 2010. aasta 50 kõige innovaatilisema firma nimekirjas oli ta 11. kohal. 
Forbesi koostatud 2010. aasta kõige väärtuslikumate brändide nimekirjas oli Samsung 33.

Ärialad
-------

Samsung Electronics on keskendunud neljale alale: digitaalmeediaseadmed, pooljuhid, telekommunikatsioon, LCD-ekraanid.
Digitaalmeediaäri põhineb arvutitel, printeritel, teleritel, kuvaritel, DVD-mängijatel, MP3-mängijatel, kaameratel, sügavkülmutitel, mikrolaineahjudel, tolmuimejatel ja pesumasinatel.
Pooljuhiärisse kuuluvad SDRAM-, SRAM-, NAND-välkmälu ja pangakaardikiibid, salvestusseadmed ja mitmesugused vastuvõtjad.
Telekommunikatsioonivaldkond tegeleb faksiaparaatide, mobiiltelefonide, satelliitvastuvõtjate ja taskuarvutitega.
LCD-kuvarite valmistamisel kasutatakse TFT-, LCD- ja OLED-tehnoloogiaid.

Tooted
------

### Pooljuhid

Alates aastast 1993 on Samsung olnud suurim mälukiibitootja. Aastal 2009 alustati "rohelise mälu" strateegiat, millega suurendati DRAM-mälude turuosa 33 protsendile. Samuti alustati 30-nanomeetrise klassi NAND-välkmälu masstootmist. Aasta hiljem hakati tootma 30 nm DRAM-e ja 20 nm NAND-välkmälusid (seda tehti esimestena maailmas). Turu-uuringute firma Gartner väitel sai Samsungist 2010. aasta teisest veerandist alates maailma suurim DRAM-mälude tootja. Prognoositi, et aastal 2014 möödub Samsung Intelist ja temast saab suurim pooljuhtide tootja. Samsungi liitkasvumäär on 13,5%, Intelil kõigest 3,4.

### Õhukesed paneelid

Samsungi telerite ja kuvarite väljatöötajad üritavad paneele aina õhemaks muuta. 2009. aastal suudeti 40-tollisele LED-telerile teha üliõhuke, 3,9 mm paksune ekraan. See on sama palju kui kahe mündi paksus. Tavalised ekraanid on umbes 12 korda paksemad. Õhemaks muutmisele vaatamata peavad ekraani kvaliteedinäitajad siiski väga head olema. Samsung on seda ka suutnud. Praegu (?) on tegemist Full HD (täis-HD-standardile vastavate ehk peeneralduslike, resolutsiooniga 1920×1080), 120 Hz sageduse ja 5000:1 kontrastiga teleritega. 2007. aastal murti 10 mm barjäär ja 2008. aastal 7,9 mm. Arvutikuvarid on veel õhemad, kõigest 3,5 mm, ja sülearvutite ekraanid 1,64 mm. Sellist tehnoloogilist arengut on võimaldanud LED-taustavalgustus. Järgmise kahe aastaga loodetakse paneelide paksust veel 40% vähendada.

### OLED-ekraanid

Juba aastast 2004 on Samsung tootnud üle 40% maailma OLED-ekraanidest. Lisaks sellele on 2010. aastast firma AMOLED-ekraanide turuosa lausa 98%. Alates aastast 2006 on see ettevõte saanud üle 600 Ameerika patendi ja 2800 rahvusvahelise patendi, seega on neil kõige rohkem AMOLED-tehnoloogiaga toodete patente. Praegu kasutatakse neid ekraane põhiliselt mobiiltelefonidel, kuid neid püütakse välja töötada ka aina suurema diagonaaliga seadmete jaoks.

### Telerid

Juba aastaid on Samsung olnud suurim teleritootja. Näiteks 2009. aastal müüdi 31 miljonit lameekraantelerit ja hoiti sellega 27% turuosa. 
Samsungi üks ärieelis võrreldes konkurentidega on väga õhukesed telerid, mille populaarsus ostjate seas kasvab. Samuti arendatakse 3D-televisiooni. Samsungi telereid hinnatakse hea pildikvaliteedi, õhukese disaini, energiasäästlikkuse ja heade ühenduspesade pärast.

### 3D

Samsung müüs esimese kuue kuu jooksul üle miljoni 3D-teleri. Lisaks sellele tõi ettevõte müüki ka 3D-kodukino (HT-C6950W), mis lubab kasutajal nautida 3D-pilti koos ringheliga (*surround sound*). 3D-kodukino müüki jõudmisega sai Samsungist oma valdkonnas esimene ettevõte, kellel on müügil kõik seni leiutatud 3D-võimalustega tooted: 3D-teler, 3D-Blu-ray mängija, 3D-filmid ja 3D-prillid.
Kontsern valmistab ette ka 3D-sisuga meediatoodete allalaadimise teenust nende enda e-poest Samsung Apps.

### Nutikad telerid

Samsung tutvustas Interneti-televisiooni aastal 2007, kui tavalise telerivaatamise ajal said nad internetist informatsiooni käimasoleva kohta. See arendati edasi Smart LED TV-ks (nüüd Samsung Smart TV), millega sai telerisse installida mõningaid tarkvararakendusi. Telerist saab näha Youtube’i videoid, ilmateadet, aktsiaturu-uudiseid, uudiseid jpm. Teenuste valik sõltub regioonist. Praegu on kõige paremini välja töötatud Koreas ja USA-s pakutavad teenused.
SamyGo on kogukond, mis tegeleb Samsungi A-, B- ja C-seeria telerite tarkvara häkkimisega. Häkkimise eesmärk on võimaldada muuta subtiitrite suurust, kasutada teleri ekraanil veebibrausereid, esitada seal teistsuguses failivormingus filme jne.

### Mobiiltelefonid

 Samsung GT-B2710 tuntud ka kui **Xcover 271**, mis oli toomises aastast 2010. Vasakpoolsel telefonil põleb ka sisseehitatud taskulamp, parempoolsel on aku kaas eemaldatud ja USB-pesa kork lahti ning sim- ja mälukaardipesad on tühjad 
Aastal 2010 müüs Samsung 280 miljonit mobiili. Nende turuosa on 22%, olles sellega Nokiast 12% kaugusel. Müügil on nii keskkonnasäästlikke, puutetundlikke kui ka klassikalisi klahvidega mobiile. Nende tipptootesarjaks on Galaxy S, mis konkureerib Apple’i iPhone’iga. Esimese 45 päevaga müüdi neid ainuüksi USA-s üle miljoni eksemplari.
L9000 Galaxy S sai 2010. aastal Euroopa EISA Auhindadel parimaks nutitelefoniks, S8500 Wave parimaks suhtlusmeediatelefonide kategoorias.
Samsungi nutitelefonide populaarsuse kasv on tohutu. 2010. aasta teises veerandis müüdi 3 miljonit telefoni, 173% rohkem kui aasta varem.
Populaarsuse põhjuseks võib olla eri operatsioonisüsteemide kasutamine. Näiteks Galaxy S toetab nii Androidi, Symbiani, Windows Phone’i, Linuxi-põhist LiMod ja Samsungi enda Badat.
Telefonide turg on samas väga võistluslik: Hiina madalad palgad ja Taiwani kõrgtehnoloogia võimaldavad väga kiiresti aina uusi ja uusi telefonimudeleid välja lasta. Oma positsiooni tahavad parandada nii Apple, RIM kui ka HTC.
2011. aasta kolmandas kvartalis möödus Samsung Apple’ist nutitelefonide vallas. Esimese turuosa on nüüd 23,8% ja teisel 14,6%.

### Kodumasinad

Kodumasinatest teeb Samsung külmkappe, pesumasinaid, õhukonditsioneere, mikrolaineahje ja robottolmuimejaid.
Tänu sellele, et Samsung pakub kodumasinate turul nii säästutooteid kui ka kõrgema klassi tooteid, on nad ka kodumasinate turul väga edukad. 
2009. aastal tõi ettevõte turule sülearvutid N310 ja X420, millega kasvas Samsungi arvutite müük 6 miljoni arvutini aastas. Aastal 2010 toodi turule sülearvutid R580 ja N210, lisaks ka maailma väikseim monolaserprinter ML-1660 ja värviline laserprinter CLX-3185. 2009. aastal oli Samsung A4-printerite valdkonnas teisel kohal, esirinnas oldi ka monolaserprinterite, mitmeotstarbeliste printerite (kontorikombainide) ja värvilaserprinterite tootjana.
Võrgutehnoloogia valdkonnas standardiseeriti Samsungi loodud protokollid Mobile WiMax ja WiBro aastal 2007 ja on nüüd laialdaselt kasutusel (umbes 140 teenusepakkujat 75 riigis).
Ka digikaamerate tootjana on Samsung kindel turuliider. Turule on toodud mudelid WB550, St550 ja HMX-H106. Rohkem on keskendutud kallimatele ja kõrgtehnoloogilistele toodetele. 2010. aastal avalikustati NX10, millel on vahetatav lääts.
Salvestusvahendite valdkonnas tegutseb Samsung alates aastast 2009, kui anti välja 250 GB mahuga 2,5-tolline ketas. Samsungi turuosa on üle 10%. MP3-mängijate valdkonnas on Samsungi põhilisteks müügiartikliteks M1 ja maailma väikseim muusikapleier R1.

Turuosa
-------

| Toode | Samsungituruosa | Konkurendid | Konkurentide turuosa | Aasta | Allikas |
| --- | --- | --- | --- | --- | --- |
| DRAM | 40,4% | Hynix | 19,8% | Q3 2010 |  |
| NAND Flash | 40,4% | Toshiba | 33,1% | Q2 2010 |  |
| Suured LCD-paneelid | 26,0% | LG Display | 25,9% | Q3 2010 |  |
| AMOLED | 97% | LG Display, AUO | 1~3% | 2010 |  |
| Liitium-ioonakud | 18,7% | Sanyo | 19,4% | Q1 2010 |  |
| LCD-kuvarid | 18,0% | Dell | 12,8% | 2009 |  |
| Kõvakettad | 9% | Seagate Technology | 31% | Q4 2009 |  |
| Telerid | 17,2% | LG Electronics | 14,8% | Q3 2009 |  |
| Mobiilid | 21,0% | Nokia | 23,4% | Q3 2010 |  |
| Digikaamerad | 11,8% | Sony | 17,4% | 2010 |  |

Disain
------

Samsungi kiire populaarsuse tõusu põhialuseks on disain. 1990. aastate alguses hakkas ettevõte rõhuma toodete ilule. Kangnami linnas Lõuna-Koreas asub disainikeskus, kus töötab üle 900 disaineri. Firma algusaegadel oli neid vaid kaks, aastaks 2005 juba 510. Samsungi toodete disain muutub iga kahe aasta tagant. Lisaks on firmal paljudel suurlinnades harukontorid, kus jälgitakse muutuvaid trende. Aastast 2006 on ettevõte võitnud 210 disainiauhinda.

Keskkonnasäästlikkus
--------------------

Kõik Samsungi mobiiltelefonid ja MP3-mängijad, mis on turule jõudnud pärast 2010. aasta aprilli, ei sisalda enam polüvinüülkloriidi ega broomiga töödeldud põlemisvastaseid materjale. Kontsern on ka Greenpeace’i rohelise elektroonika nimekirjas.
Tööd rohelisemaks muutumiseks alustati juba aastal 2004. Sellega on nad tehnoloogiatööstuse juhtfiguure. 
Lisaks tegeleb firma ka taaskäitlusega. 2009. aastal võeti taaskasutusse 240 000 tonni materjale.

Kontserni nimi ja logo
----------------------

Sõna *samsung* tähendab kolme tähte, mis helendavad eredalt. Korea keeles tähendab *sam* kolme ja tugevat ning *sung* tähte, heledat ja säramist. 
Logo on tehtud võimalikult lihtne, samas võimalikult dünaamiline ja innovaatiline. Firma nimi on ovaali sees, mis peaks kujutama universumit või maailma. Nime äärmised tähed s ja g on aga avatud, mis näitab, et ettevõte on uuendusmeelne ja soovib suhelda maailmaga. Logo põhivärv on sinine, mida ettevõte on kasutanud juba aastaid. See sümboliseerib stabiilsust ja ustavust, mis ongi firma eesmärk.

Juhid ja juhtimine
------------------

2010. aasta detsembris läks Samsung ühe tegevdirektoriga juhtimissüsteemilt üle kahejuhisüsteemile. Kui enne oli juhiks vaid Choi Gee-Sung, siis nüüd on tema tegevdirektor ning asepresident ja Lee Jae-Yong on president ja peamine süsteemide operaator. Tänu sellele muutus ettevõte värskemaks ja nooruslikumaks. Lisaks reorganiseeriti Euroopa ja Hiina turusüsteeme. Firma väiksemad filiaalid liideti suuremateks.
2010. aastal loodi varasemate allüksuste kõrvale ka digitehnoloogiaosakond.

Vaata ka
--------

* Samsung Galaxy S2
* Samsung Galaxy Ace
* Samsung Galaxy Gio
* Samsung i5800

Viited
------

1. ↑  "Samsung Value Code of Conduct" (PDF). Vaadatud 30.12.2011.
2. ↑  "Samsung to add LCD cell lines in Tangjeong". Originaali arhiivikoopia seisuga 22.07.2011. Vaadatud 11.11.2011.
3. ↑  Tarr, Greg. "Samsung Leads In Global TV Market Share: DisplaySearch". Originaali arhiivikoopia seisuga 17.12.2011. Vaadatud 30.12.2011.
4. ↑  "Why was the Samsung Galaxy S sold in over 5 million units?". Originaali arhiivikoopia seisuga 15.10.2010. Vaadatud 30.12.2011.
5. ↑  "History". Vaadatud 20.12.2011.
6. ↑  "The growing giant: How Samsung Electronics got its appetite". Vaadatud 12.12.2011.
7. ↑  hyun-joo, Jin. "From obscure company to electronics giant". Originaali arhiivikoopia seisuga 26.01.2021. Vaadatud 10.11.2011.
8. ↑  "Joaquín Almunia Vice President of the European Commission responsible for Competition Policy Press conference on LCD cartel, Visa and French chemists' association decisions Press conference Brussels, 8 December 2010". Vaadatud 10.11.2011.
9. ↑  Kim, Miyoung. "Samsung Sees Tough Chip, LCD Outlook". Vaadatud 10.11.2011.[*alaline kõdulink*]
10. ↑  "BusinessWeek/Interbrand Annual Ranking of the 100 Top Global Brands" (PDF). Originaali (PDF) arhiivikoopia seisuga 15.07.2011. Vaadatud 11.10.2011.
11. ↑  "Top 100 Global Brands Scoreboard". Vaadatud 10.11.2011.
12. ↑  Yoo-chul, Kim. "Samsung Tops HP, Siemens With Record 2009 Sales". Vaadatud 11.11.2011.
13. ↑  "SAMSUNG EXTENDS SPONSORSHIP OF OLYMPIC GAMES UNTIL 2016". Vaadatud 10.11.2011.
14. ↑  "Our businesses". Vaadatud 10.11.2011.
15. ↑  Lucas, John. "Samsung Develops Most Advanced Green DDR3 DRAM, using 30nm-class Technology". Originaali arhiivikoopia seisuga 9.10.2011. Vaadatud 10.11.2011.
16. ↑  Manners, David. "Samsung to overtake Intel as No.1 chip company in 2014". Vaadatud 10.11.2011.
17. ↑  {{cite web|url= Electronics LCD|first=Song|last=Kyu-yeol|accessdate=10.11.2011]
18. ↑  "http://findarticles.com/p/articles/mi\_m0EIN/is\_2008\_July\_17/ai\_n27929051/". Originaali arhiivikoopia seisuga 13.07.2012. Vaadatud 10.11.2011. `{{cite web}}`: välislink kohas ``|title=`` (juhend)
19. ↑  "Samsung Televisions – A success story 3D TVs (3 million sales target for 2010)". Originaali arhiivikoopia seisuga 24.07.2012. Vaadatud 10.11.2011.
20. ↑  Lee, Sang-kyu. "Samsung 3D TV Sells More Than 1 Million Units". Vaadatud 10.11.2011. `{{cite web}}`: parameeter `|first1=` ja `|first=` on topelt (juhend); parameeter `|last1=` ja `|last=` on topelt (juhend)
21. ↑  "Samsung Unveils First Ever Application Store". Vaadatud 10.11.2011.
22. ↑  "SamyGO.tv". Vaadatud 10.11.2011.
23. ↑  20 lutego 2011, TEST: recenzja Samsung Solid B2710
24. ↑  Samsung: Xcover 271, GT-B2710
25. ↑  "First impressions: Samsung Galaxy S". Vaadatud 10.11.2011.
26. ↑  "Samsung doubles global smartphone market share with huge product shipments". Originaali arhiivikoopia seisuga 5.10.2011. Vaadatud 10.11.2011.
27. ↑  Takahashi, Dean. "Samsung lets you store 500 movies on a laptop hard drive". Vaadatud 10.11.2011.
28. ↑  "Samsung Annual Report 2009" (PDF). `{{cite web}}`: eiran tundmatut parameetrit `|accesdate=`, kasuta parameetrit (`|access-date=`) (juhend)
29. ↑  "Samsung' Share of Global DRAM Market Exceeds 40%". Taiwan Economic News. Vaadatud 12.11.2011.
30. ↑  "SAMSUNG ELECTRONICS EXPANDS ITS NAND FLASH MARKET SHARE IN Q2". Tradingmarkets. Vaadatud 12.12.2011.[*alaline kõdulink*]
31. ↑  "Large-size TFT shipments and revenues fell as supply chain sought inventory reductions in 3Q10". DIGITIMES. Vaadatud 12.11.2011.
32. ↑  "SMD Enjoys Soaring Demand for AMOLED Panel". Maeil Business Newspaper. Vaadatud 12.12.2011.
33. ↑  "Samsung Takes The Second Place in Rechargeable Battery Market, Following Sanyo, in The First Quarter of 2010". Solar&Energy. Vaadatud 12.12.2011.
34. ↑  "Seagate still number one in global HDD shipments". Techspot. Vaadatud 12.11.2011.
35. ↑  "Samsung Electronics Co. posts record-high market share for computer monitors in 2009". People’s Daily. Vaadatud 12.11.2011.
36. ↑  "Samsung Devours TV Market Share". SmartHouse. Originaali arhiivikoopia seisuga 19.09.2011. Vaadatud 12.11.2011.
37. ↑  "IDC: Apple passes RIM to become fourth largest mobile phone vendor globally as Nokia, LG, and Sony Ericsson struggle". Engadget. Vaadatud 12.12.2011.
38. ↑  "Samsung sees hybrid camera mkt growing 10-fold by 2015". Reuters. Vaadatud 12.12.2011.
39. ↑  "Gang Nam Gu". Originaali arhiivikoopia seisuga 20. veebruar 2015. Vaadatud 20. veebruaril 2015.
40. ↑  "Samsung products win iF awards". Vaadatud 10.11.2011.
41. ↑  "policy on target substances". Vaadatud 10.11.2011.
42. ↑  Yoo-chul, Kim. "Samsung leads in green management". Vaadatud 10.11.2011.
43. ↑  "CI definition". Originaali arhiivikoopia seisuga 11.08.2011. Vaadatud 12.11.2011.
44. ↑  "Board of Directors". Vaadatud 10.11.2011.

*See artikkel on täielikult või osaliselt tõlgitud artikli(te)st Samsung\_Electronics.*